BRUSEL - Dohodu z marca 2016 o zastavení toku migrantov do Európy medzi EÚ a Tureckom musí Ankara rešpektovať, Únia však súhlasila s expertným zhodnotením jej implementácie.
Uviedli to predstavitelia EÚ po pondelkovom stretnutí s tureckým prezidentom Recepom Tayyipom Erdoganom v Bruseli.
S tureckým prezidentom sa v pondelok večer stretli predsedníčka Európskej komisie (EK) Ursula von der Leyenová a predseda Európskej rady Charles Michel. Schôdzka trvala dve hodiny.
Na tlačovej konferencii po jej skončení vystúpili len von der Leyenová a Michel, Erdogan sa pred novinárov nedostavil.
Michel spresnil, že hlavnými témami pondelňajších rokovaní boli vzťahy EÚ s Tureckom a situácia na severe Sýrie.
Podľa jeho slov si obe strany vymenili názory na implementáciu dohody z roku 2016, ktorá zaväzuje Ankaru nevpúšťať sýrskych utečencov do Európy.
EÚ zase v rámci dohody vyčlenila šesť miliárd eur na konkrétnu pomoc týmto utečencom.
Z pondelkovej schôdzky vzišla dohoda na vytvorení pracovnej skupiny, ktorá má monitorovať a objasniť, ako obe strany chápu plnenie vzájomnej migračnej dohody.
Túto požiadavku presadzoval podľa Michela práve prezident Erdogan. Príslušnú pracovnú skupinu má vytvoriť šéf diplomacie Josep Borrell.
"Je dobré, že komunikácia s Tureckom zostáva otvorená a aktívna," skonštatovala von der Leyenová.
Zdôraznila, že aj Brusel aj Ankara majú záväzok riešiť situáciu na grécko-tureckých hraniciach.
"Migranti potrebujú podporu, Grécko potrebuje podporu, ale podporu potrebuje aj Turecko," vysvetlila.
Priznala, že medzi oboma stranami existujú nezhody, ocenila však, že bruselské rokovania boli otvorené a konštruktívne, cieľom je však zaistiť stabilitu v regióne a sústrediť sa na zabezpečenie pokroku pri riešení situácie na vonkajšej hranici EÚ, "čo je v záujme EÚ a aj Turecka".
Podobne ako Michel upozornila, že dohoda z marca 2016 je stále platná a dodala, že sa treba sústrediť na to, ktoré jej zložky a časti nefungujú.
Zároveň zdôraznila, že hranice EÚ musia byť rešpektované, rovnako ako aj základné ľudské práva migrantov, ktorí sa už nachádzajú v utečeneckých táboroch v Grécku.
Von der Leyenová pred rokovaniami s Erdoganom vyhlásila, že Turecko musí stiahnuť migrantov zo svojej hranice s Gréckom.
Tí sa vybrali ku gréckym hraniciam potom ako Erdogan 29. februára oznámil, že Turecko otvorilo svoje hranice s EÚ pre migrantov, čo znamená porušenie dohody z roku 2016.